‘Kiesers sal sê of ANC probleem het’Cyril Ramaphosa Foto: Werner Beukes/SAPA “Die mense van die land sal die laaste arbiters van die ANC wees wanneer hulle stem,” het Ramaphosa aan die media gesê by ŉ kerkdiens in De Deur. “Wat mense buite sê is slegs bespiegeling maar hulle [die kiesers] sal sê hoe lief hulle die party het [deur hulle stemme].” Leiers van die ANC, DA, Cope en talle ander het saam met duisende kerkgangers byeengekom vir ‘n Paassondagdiens. Ramaphosa het die ontvangs wat die ANC sover tydens sy verkiesingsveldtog gekry het as warm beskryf en sê die party is seker van ‘n oorwinning. Ramaphosa het hom uitgespreek oor die “Stem Nee”-veldtog van Ronnie Kasrils, voormalige minister van intelligensie, wat mense aanmoedig om vir minderheidspartye te stem of om hulle stembrief te bederf. “Ons boodskap sal nie deur mense wat kwaad is afgelei word nie. Ek dink nie hulle veldtog gaan van die grond af kom nie. Wat hulle doen sal meer mense aanmoedig om vir die ANC te stem.” Ramaphosa sê die ANC sal sterker wees na die verkiesing soos in die verlede.